Aktuális versek (A csarnok már...)
A csarnok már vár Tháliára,
A fészek nem nagy, de meleg,
Kis helyen is megférnek együtt
A békés, boldog emberek...
Egy a baj s ez nem mendemonda,
Még mindig nincsen primadonna,
Lesz levesünk, de nem lesz sültünk:
Mint jó forrásból értesültünk...

Hűs az idő, a tél közelget,
Lesz színház, koncert, bál, zene,
Felharsan a nunc est bibendum,
Hiszen a szívnek nincs tele...
De nem feledjük ott se, óh, el,
Van másvilág, van tisztítóhely,
Sírhatunk, ha már összesültünk:
Mint jó forrásból értesültünk!

Oly szépek ők, mint hableányok,
De érdemük, hogy nem habok,
Nővérek ők s én mindkettőhöz
Hű, sőt mondhatnám, jó vagyok,
Habár velük még nem beszéltem...
...Jól mulatnának azon ─ négyen,
Ha én vagy más szépen felültünk:
Mint jó forrásból értesültünk...
Versek